softcatala/Softcatala-Web-Texts-Dataset huggingface dataset:
Publicada la versió 2.0 de la distribució GNU/Linux d'ensenyament Linkat
2008-05-27 00:00:00

Ja es troba disponible la versió 2.0 de la distribució [Linkat](http://linkat.xtec.net/), impulsada pel [Departament d'Educació](http://www.gencat.net/educacio/) de la Generalitat de Catalunya. Aquesta està basada en la distribució Opensuse 10.2, s'adreça al sector d'ensenyament i es troba completament en català. Algunes de les novetats més significatives de la Linkat 2.0 són: 
* Un nou escriptori amb efectes 3D, que amplia les possibilitats d'interacció amb l'usuari/ària. 
* Més de 50 noves aplicacions, com ara l'iTalc, que permet compartir el treball entre els ordinadors d'una aula i gestionar-ne l'ús que en fa l'alumnat. 
* Síntesi de veu en català, elaborada per la Universitat Politècnica de Catalunya. 
* Compatibilitat amb la major part del maquinari existent al mercat. 
* Millores en el disseny del model de servidor i client de centre, amb la possibilitat de sincronitzar altes i baixes d'usuaris amb llistats d'alumnes provinents d'altres fonts. 
* Modalitat de treball amb terminals lleugers (LTSP) totalment integrada en el sistema. Qui hagi estat usuari de la Linkat 1.0, hi notarà un gran avanç. S'hi inclou el GNOME 2.12, l'OpenOffice.org 2.3, el Firefox 2.0 i una versió del nucli que finalment reconeix perfectament la majoria de dispositius de maquinari moderns. La Linkat es troba desplegada actualment a una vintena de centres públics d'educació primària i secundària, i es preveu la seva extensió a un centenar més durant el primer trimestre del curs 2008/09, passant a ser l'entorn operatiu de referència en totes les actuacions del Departament d'Educació. A més de la distribució de GNU/Linux, el projecte Linkat ofereix un servei de suport tècnic als centres docents i participa en l'organització d'activitats de formació permanent del professorat i de divulgació dels valors ètics, socials i tecnològics del programari lliure com a instrument educatiu. Hi ha tota la informació al web de la [Linkat](http://linkat.xtec.net/), on també s'hi poden trobar [fòrums d'ajuda](http://linkat.xtec.net/portal/component/option,com_smf/Itemid,129/) per a tothom qui tingui tota mena de dubtes. A Softcatalà ens en [fet mirall de les imatges](https://www.softcatala.org/pub/linkat/2.0/) dels discs.
Es publica la distribució de GNU/Linux CÀTix 1.4
2008-05-28 00:00:00

S'ha publicat la nova CÀTix 1.4 per ordinadors de 32 i 64 bits. La podeu trobar a la web de la [ CÀTix](http://catix.cat). Serà la última CÀTix 1.X i per això l'hem verificat a consciència. Entre les principals novetats hi ha el menú inicial d'engegada que permet escollir més fàcilment les diferents configuracions de la CÀTix, per exemple el KDE o el Gnome. El procés d'aturada permet una aturada ordenada i treure el DVD si es vol. La configuració automàtica, la configuració de la pantalla utilitzant el Xorg i els programades gràfics d'instal·lació i configuració han millorat molt. A més hi ha 10 veus catalanes que permeten escoltar les pàgines web seleccionant el text i escollint "Sintetitza el text" del menú Eines. També s'utilitza a les eines d'accessibilitat, per exemple en el Kword. Ara sí que podem dir que la CÀTix parla català. La CÀTix és una distribució tot en un que permet engegar-la des del DVD, des de l'USB, des d'un disc dur o des de xarxa. No és necessari intal·lar-la, però si es vol es pot instal·lar en una partició, en un directori o bé un fitxer. Per exemple es pot fer una instal·lació en un fitxer a la partició del windows, evitant haver de fer particions noves. O en un directori si ja utilitzem un altre Linux. Podeu tenir una instal·lació congelada si utilitzeu la imatge comprimida o la imatge iso. La CÀTix 1.4 utilitza el kernel 2.6.25.4, el KDE 3.5.9, el Gnome 2.22.1 i més de 1000 programes més que us permeten jugar, fer pel·lícules, escoltar música, mirar vídeos, xatejar, navegar per internet, programar, fer música, grabar DVDs i moltes coses més. La CÀTix és una distribució catalana basada en Debian. Es pot baixar també des del [servidor FTP](ftp://ftp.softcatala.cat/pub/catix/) de Softcatalà.
La Generalitat ofereix ajuts econòmics a traduccions de programari lliure
2008-06-09 00:00:00

La Generalitat ha presentat un programa d'ajudes, a l'estil Google Summer Code, per a impulsar la participació en projectes de programari lliure amb una dotació total de 50.000 euros. L'àmbit que s'ha definit per aquest programa d'ajuts és: * Treballs de desenvolupament de programari lliure. * Treballs de documentació de programari lliure. * Treballs de traducció, adaptació i/o localització de programari lliure. En un primer estadi es busquen: * Empreses que estiguin treballant en projectes de programari lliure * Estudiants que vulguin treballar en projectes de programari lliure Es consideren subvencionables les despeses per a la contractació d'estudiants per executar treballs en projectes de programari lliure i la dedicació dels mentors a tutelar aquests treballs. Els treballs s'executaran entre els mesos de juny i desembre de 2008. Els ajuts es repartiran en forma de beques d'un màxim de 2.500€, que es repartiran de la següent manera: fins a un 80%, 2.000 € per a l'estudiant que executi els treballs i fins a un 20%, 500 €, pel mentor que en tuteli l'execució Més informació: http://www.lafarga.cat/beques/
Festes a Barcelona el dijous 26 de juny i a Amposta i València el dissabte 28 per a celebrar la sortida del Firefox 3.0 en català
2008-06-23 00:00:00

Amb motiu del recent llançament del navegador web [Firefox 3](http://www.firefox.cat) i el rècord mundial de baixades assolit el mateix dia de publicació, s'organitzen [festes arreu del món](http://www.mozillaparty.com) per a celebrar-ho, com ja va essent habitual amb les diferents fites i aniversaris de Mozilla. La comunitat catalanoparlant no n'és una excepció i es prepararan actes a 3 ciutats del territori.  A Barcelona, la festa és el dijous 26 de juny a partir de les 7 de la tarda, organitzada per [Softcatalà](http://www.softcatala.org), responsable de la traducció al català. L'emplaçament escollit és el [Centre Comarcal Lleidatà](http://www.cclleidata.cat/), a la Plaça Universitat, que acollirà la presentació de les novetats de la versió 3 i una taula rodona per a tractar què s'aporta per als diferents perfils d'usuari. Hi intervindran: 

  * Pascal Chevrel (secretari general de Mozilla Europe i cap de localització web de Mozilla)
  * Toni Hermoso (membre de Softcatalà i coordinador del projecte de traducció al català del Firefox)
  * L'equip d'eyeOS (els joves creadors d'un sistema operatiu basat en web i profusament guardonat)

Tot seguit, en el mateix local hi actuarà [la Carxofa i la Ceba](http://www.myspace.com/lacarxofailaceba), un grup barceloní que amenitzarà la vetllada festiva, on hi haurà tota mena de sorpreses i regals per als assistents. A València, la festa és el dissabte 28 de juny, organitzada per [Ubuntu.cat](http://www.ubuntu.cat), a partir de les 10 del matí a [Ca Revolta](http://carevolta.org). S'hi explicaran les novetats del Firefox 3.0, es farà una comparativa amb la resta de navegadors i haurà obsequis commemoratius. Amposta, la festa és el mateix dissabte 28 de juny, organitzada per [Atictes](http://www.atictes.cat), a partir de les 5 de la tarda al [Bart's Café](http://www.marclaspa.com/). S'hi farà un tast del nou Firefox 3 i qui s'acosti podrà gaudir també d'obsequis commemoratius. Pot consultar-se amb més detall les celebracions i com arribar-hi a: [festa.firefox.cat](http://festa.firefox.cat). L'assistència és gratuïta i oberta a tothom. 

  * [Notícia i vídeo a Vilaweb](http://www.vilaweb.cat/www/noticia?p_idcmp=2907137)
  * [Notícia a Racó Català](http://www.racocatala.cat/noticia/festes-firefox-amposta-barcelona-valencia-aquesta-setmana)
  * [Notícia a Directe.cat](http://www.directe.cat/article/arriben-les-festes-firefox-per-celebrar-el-nou-navegador-8074)
  * [Notícia a .cat](http://blog.domini.cat/?p=75)
Lancelona, una festa tecnològica a Barcelona
2008-07-03 00:00:00

Barcelona és i ha sigut en moltes ocasions una ciutat en la que s’ha innovat en molts aspectes, es per això que, veient que a una ciutat com la nostra faltava un esdeveniment que apropés al ciutadà les noves tecnologies d’una manera ociosa, l´Associació Sociocultural per la Promoció dels Noves Tecnologies Packet Loss presenta durant els dies 29, 30 i 31 d'Agost al Palau Sant Jordi, la primera edició de [LANCELONA](http://www.lancelona.org/index.php?lang=catalan), en la que es reuniran a 512 usuaris en una lanparty i que a més comptarà amb multitud d'activitats totalment gratuïtes, totes elles relacionades amb les noves tecnologies obertes al public.  L'objectiu de LANCELONA és donar a conèixer els avenços de les noves tecnologies a la ciutat de Barcelona, tenint en compte el gran ventall de possibilitats que aquestes ofereixen i apostant pel programari lliure. El esdeveniment oferirà un espai en el qual es pretén apropar a l'usuari a les innovacions tecnològiques del moment d'una manera ociosa, fomentant aquesta cultura i fent-li partícip en conferències, taules rodones, tallers, exposicions, demostracions i espectàcles en aquest espai. Les activitats que ofereix Lancelona a l’espai gratuït son tan diverses i heterogènies com l’espai permet, els assistents podran, entre moltes altres activitats gratuites, des de veure una demo de robòtica, un torneig de Dance Dance Revolution, ponències de diferents sistemes operatius, de disseny 3D, exposicions de vehicles d’aire comprimit, espectacles de moodig i overclocking i d’altres sorpreses que la organització té preparades, totes elles amb la música de fons dels nostres DJ’s, que s’hi estaran durant 20 hores punxant en tant en directe com per xarxa per a tots vosaltres. A més a més de totes les activitats gratuïtes, tindrem una sèrie de torneigs per als 512 participants que prèviament s'hagin inscrit. L’Staff de Lancelona us convida a participar durant tot un cap de setmana al Palau Sant Jordi en el que a més de viure les noves tecnologies d’una manera divertida i apassionant, poden gaudir d’un esdeveniment pioner a la ciutat de Barcelona.
Trobada del Joomla! User Group Països Catalans a Barcelona, dissabte 5 de juliol
2008-07-03 00:00:00

En el marc de les VII Jornades de Programari Lliure que s'estan desenvolupant a la Universitat Pompeu Fabra, el dissabte 5 de juliol el JUG Països Catalans organitza una jornada amb una sèrie de tallers al voltant del sistema de gestió de continguts (SGC) Joomla!, una mostra de casos emprant aquest SGC i un espai de trobada i co·loqui. Podeu llegir l'anunci complet a www.joomla.cat  El Joomla! és un dels molts SGC lliures que es troben avui dia a la xarxa (d'altres prou coneguts són Drupal, Typo3 o WordPress) amb els quals la construcció de llocs o aplicacions web esdevé tasca senzilla gràcies a que no es requereixen coneixements de programació ni de disseny. El Joomla! s'ha convertit en tres anys en un dels més populars, amb més de 5 milions de descàrregues i 200.000 usuaris dels fòrums de joomla.org
Trobada de viquipedistes a la Biblioteca de Catalunya
2008-07-17 00:00:00

La comunitat d'usuaris de la [Viquipèdia en català](http://ca.wikipedia.org) ha convocat la [segona trobada de viquipedistes](http://ca.wikipedia.org/wiki/Viquiprojecte:Viquitrobada_2008) el dissabte 19 de juliol del 2008, a la Sala de Llevant de la [Biblioteca Nacional de Catalunya](http://bnc.cat) (a l'antic Hospital de la Santa Creu del carrer Hospital, 56 - [vegeu-ho al mapa](http://maps.google.com/maps?ll=41.380673,2.170261&spn=0.01,0.01&q=41.380673,2.170261)). La trobada començarà a les 9:30 amb una visita a la Biblioteca de Catalunya que farà la Dra. Joana Escobedo, directora de la Unitat Bibliogràfica. Tot seguit i fins a la 13:30, els assistents es reuniran per a fer una tertúlia presencial sobre diferents temes d'actualitat de la comunitat. En acabat està previst un dinar de germanor al mateix restaurant del pati de la Biblioteca.  La finalitat d'aquesta trobada és conèixer-se i tractar presencialment diversos assumptes per a millorar la Viquipèdia. La [primera Viquitrobada de viquipedistes en català](http://ca.wikipedia.org/wiki/Viquiprojecte:Viquitrobada_2007) fou al [Cibernàrium de Barcelona](http://www.cibernarium.com/), carrer Marie Curie, s/n el 28 de juliol del 2007.
La Fundació puntCAT i Softcatalà col·laboren en la donació d'ordinadors a un nou centre de la Bressola
2008-08-12 00:00:00

La [Fundació puntCAT](http://puntcat.cat/) va lliurar el proppassat divendres 8 d'agost 30 ordinadors instal·lats amb la distribució de GNU/Linux Ubuntu al nou centre de secundària de la [Bressola](http://www.bressola.cat/), al municipi rossellonès d'el Soler. Les màquines, reaprofitades d'empreses i liquidacions d'estocs, van ser així configurades perquè els fins a 180 alumnes d'11 a 16 anys que pot acollir l'institut els propers cursos escolars puguin treballar íntegrament en català gràcies al programari lliure.  Fins a la localitat nordcatalana van desplaçar-s'hi també diferents membres de Softcatalà, que van ajudar en la instal·lació de programari i que assessoraran juntament amb la Fundació puntCAT en l'aprenentatge i adaptació a aquests sistemes prenent l'exemple d'escoles com la [Mata de Jonc](http://www.matadejonc.cat/) de Palma, que fa anys que estan implantant amb èxit el programari lliure en català a les aules mallorquines. La Bressola és una associació cultural creada a Perpinyà l'any 1976 per a promoure una xarxa d'escoles privades que practiquen la immersió lingüística en català a les comarques de la Catalunya del Nord. Compta ja amb 8 centres, escolaritza més de 600 alumnes i tot i ampliar regularment les seves instal·lacions, no dóna l'abast a acceptar totes les sol·licituds de matrícula.
Softcatalà celebra el seu desè aniversari
2008-09-20 00:00:00

L'organització de voluntaris Softcatalà compleix 10 anys des de la seva presentació en públic el 2 d'octubre del 1998. Per tal de celebrar-ho, s'ha organitzat un acte el divendres 3 d'octubre a Barcelona on hi haurà xerrades i un petit piscolabis. Convidem col·laboradors, usuaris, simpatitzants i a tot aquell que tingui interès a atansar-s'hi. Els que tingueu pensat venir us preguem que us registreu al [web de l'esdeveniment](http://10anys.softcatala.org/). Durant la seva trajectòria Softcatalà ha traduït projectes com el Netscape, el Firefox, l'entorn GNOME, l'OpenOffice.org, o les primeres versions de la interfície del Google, i ha participat en l'adaptació al català de diverses distribucions de GNU/Linux. També ha creat una infraestructura de recursos lliures com el Recull de termes, la Guia d'estil, les memòries de traducció o un diccionari ortogràfic en català. Durant els seus anys d'existència, Softcatalà ha rebut nombrosos premis i mencions, entre els quals destaquen el Premi Nacional d'Internet que atorga anualment la Generalitat de Catalunya, el premi Carme Serrallonga a la qualitat lingüística, el Premi Nacional de Cultura 2005, o el premi Arrova; tots ells en reconeixement a la seva tasca i trajectòria. A dia d'avui el web de Softcatalà rep una mitjana d'1 milió de visites i més de 4 milions de pàgines vistes cada mes. Lloc i hora Dia 3 d'octubre a les 19h al Museu d'Història de Catalunya. Pl. de Pau Vila, 3 (Palau de Mar) 08003 BARCELONA (Barcelonès) Agenda * 19.00h Benvinguda al museu i a l'esdeveniment per Agustí Alcoberro (director del Museu d'Història de Catalunya) i Marc Belzunces (Softcatalà). * 19.15h Jordi Bosch (Secretari de Telecomunicacions i Societat de la Informació de la Generalitat). Llengua, TIC i administració pública. * 19.30h Assumpció Maresma (Vilaweb). Oportunitats del català als nous formats a les TIC. * 19.45h Òscar del Pozo Triscon (Google). Futur de les aplicacions a Internet per a llengües minoritàries i la visió de Google al respecte. * 20.00h Jordi Mas (Softcatalà). Reptes de futur per a Softcatalà. * 20.15h Comença la festa al Bar del terrat. Hi haurà una visita guiada a la part de l'exposició permanent del Museu d'Història de Catalunya des de les 18.00h fins les 18.45h. La visita començarà a l'Edat Mitjana i arribarà fins a l'actualitat. Per a poder accedir a aquesta visita caldrà abonar els 4 euros d'entrada al Museu. Els que desitgeu gaudir de la visita caldrà que sigueu puntualment a les 18.00h a l'entrada del museu. Enllaços relacionats * [ Qui som a Softcatalà](http://www.softcatala.org/wiki/Qui_som) * [ Història de Softcatalà](http://www.softcatala.org/wiki/Hist%C3%B2ria_de_Softcatal%C3%A0) * [ Els inicis de Softcatalà](http://www.softcatala.org/~jmas/articles/historia-sc.html)
Softcatalà presenta la traducció al català de l'OpenOffice.org 2.4.1
2008-09-06 00:00:00

L'[OpenOffice.org](http://www.openoffice.org) 2.4.1 és el paquet ofimàtic lliure i gratuït més complet que existeix actualment. Té tot el que es pot esperar d'un paquet ofimàtic i, a més a més, en català. Hi podreu crear documents dinàmics, analitzar dades, dissenyar presentacions atractives i realitzar dibuixos espectaculars. L'OpenOffice.org 2.4.1 ha estat desenvolupat per la comunitat OpenOffice.org i es troba disponible per a sistemes Windows, GNU/Linux i Unix.  És el primer paquet ofimàtic que implementa l'estàndard OpenDocument Format, aprovat pel comitè internacional d'estàndards ISO/IEC. El format OpenDocument pot utilitzar-se amb qualsevol aplicació ofimàtica, sense por d'haver de dependre d'un proveïdor específic ni dels termes de llicència, amb la seguretat que els documents es podran llegir, editar i imprimir en un futur. El paquet ofimàtic incorpora un mòdul de base de dades (Base), per a complementar el processador de textos (Writer), el gestor de fulls de càlcul (Calc), el mòdul de presentacions (Impress) i l'eina de dibuix (Draw). Els usuaris, doncs, disposen de tots els recursos necessaris per a ser productius en un món modern. L'OpenOffice.org és lliure, això vol dir que ofereix la llibertat d'utilitzar, d'estudiar, de millorar i de compartir el programari. En la versió 2.4.1 inclou millores en les capacitats gràfiques del full de càlcul, compatibilitat amb bases de dades Microsoft Office 2007 i MySQL, millores en l'exportació de PDF i dotzenes de petites correccions. Descàrrega Versió per a Windows Del lloc [web de Softcatalà](http://www.softcatala.org/wiki/Rebost:OpenOffice.org) Versió per a GNU/Linux (inclòs de sèrie a la majoria de distribucions) Teniu més informació a la web del projecte de catalanització. Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a http://www.softcatala.org.
Softcatalà presenta la traducció al català de l'escriptori GNOME 2.24
2008-09-26 00:00:00

La darrera versió de l'entorn d'escriptori [GNOME](http://www.gnome.org), la 2.24, ja està disponible. El GNOME proporciona la interfície gràfica d'usuari i un conjunt d'aplicacions que permeten la interacció amb el sistema operatiu de l'ordinador i la realització de les tasques habituals com ara l'edició de textos, la navegació per Internet, la reproducció d'àudio/vídeo i la missatgeria instantània, entre moltes d'altres. Tot això posant un èmfasi especial en l'accessibilitat, la internacionalització i els principis d'usabilitat i del programari lliure. El GNOME és compatible amb Linux, Solaris, *BSD i d'altres sistemes basats en l'UNIX, i és l'entorn d'escriptori predeterminat de les principals distribucions d'aquests sistemes operatius.  Algunes de les novetats que cal destacar en aquesta ocasió se centren en un client nou de missatgeria instantània, l'addició de la navegació per pestanyes en el gestor de fitxers, els nous controls de resolució de la pantalla i de gestió de múltiples monitors i la millora de l'accessibilitat del teclat, del ratolí i de la lectura de la pantalla. Tampoc cal oblidar que el GNOME ofereix un sòlid entorn de treball per a la creació d'aplicacions, apartat en el qual s'ha de mencionar la nova plataforma de desenvolupament GNOME mòbil, dissenyada per a dispositius mòbils. Si voleu obtenir més informació sobre tot allò que aporta de nou el GNOME 2.24, podeu llegir les [notes de la versió](http://library.gnome.org/misc/release-notes/2.24/) al lloc web del GNOME. Com de costum, aquesta versió també estarà plenament [traduïda al català](http://l10n.gnome.org/languages/ca/), gràcies a l'esforç dels voluntaris del [projecte de traducció del GNOME](http://www.softcatala.org/wiki/GNOME), en el qual us animem a col·laborar [subscrivint-vos a la seva llista de correu](http://llistes.softcatala.org/mailman/listinfo/gnome). Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a http://www.softcatala.org.
Es presenta la traducció al català del Sunbird 0.9 i del Lightning 0.9
2008-09-26 00:00:00

Softcatalà, en col·laboració amb [Mozilla](http://www.mozilla.com) i [Mozilla Europa](http://www.mozilla-europe.org), presenta la traducció al català de la versió 0.9 del [Sunbird](http://www.softcatala.org/wiki/Sunbird). El Sunbird és un gestor de calendaris i agenda electrònica lliure i multi-plataforma, que funciona com a aplicació independent basada amb el [Calendari del Mozilla](http://www.softcatala.org/wiki/Mozilla:Extensions:Calendar). El Sunbird és una agenda electrònica completa, però molt fàcil de fer servir, que es pot utilitzar tant a la vida laboral com personal. El Sunbird disposa de totes les eines habituals per organitzar-se el temps: un gestor de calendaris, una llista de tasques i un sistema d'alarmes que avisen quan s'acosta un moment determinat, com pot ser un aniversari o una cita. El Sunbird com a gestor permet compartir calendaris mitjançant un senzill sistema d'importació/exportació de calendaris ICS o CalDAV. Softcatalà també ha traduït el [Lightning 0.9](http://www.softcatala.org/wiki/Lightning). El Lightning és una adaptació del Sunbird que s'integra amb el popular gestor de correu Thunderbird 2.0 com a extensió. D'aquesta manera es poden enviar i rebre missatges d'invitació per a cites. Tant el Sunbird com el Lightning poden comunicar-se amb el [Google Calendar](http://calendar.google.com/), això permet sumar la potència del calendari col·laboratiu de Google amb la simplicitat del Sunbird. Aquesta funcionalitat addicional s'aconsegueix instal·lant una [extensió al Sunbird](https://addons.mozilla.org/sunbird/addon/4631) o al [Thunderbird](https://addons.mozilla.org/thunderbird/addon/4631) segons el cas. Respecta a la versió anterior s'han fet els següents canvis: * Les cites de més d'un dia, tenen un indicador que les relaciona. * S'ha afegit un indicador de progrés quan s'actualitza un calendari remot. * S'ha millorat la usabilitat de les diverses vistes dels calendaris: dia, mes, mes en format mini i any. * Millores en la gestió de protocols CalDAV i iMip/iTip. * Millores en el rendiment i eficiència de l'aplicació Podeu baixar-vos el Sunbird 0.9 en català del [rebost de programes de Softcatalà](http://www.softcatala.org/wiki/Rebost:Sunbird). Per a baixar-vos el Lightning aneu el [wiki de Softcatalà](http://www.softcatala.org/wiki/Mozilla:Extensions:Calendar). Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a [http://www.softcatala.org.](http://www.softcatala.org/)
Mozilla Labs a Barcelona
2008-10-20 00:00:00

Aquest divendres 24 d'octubre al matí, en el marc de la [Mozilla Camp Europe 2008](https://wiki.mozilla.org/EU_MozCamp_2008) que se celebrarà el cap de setmana al [Citilab](http://www.citilab.eu) de Cornellà de Llobregat, la [Facultat d'Informàtica de Barcelona](http://www.fib.upc.edu/) (UPC) acull una sessió d'explicació dels projectes de [Mozilla Labs](http://labs.mozilla.com) destinada tant als estudiants com al públic general. Mozilla Labs és la secció de recerca i experimentació en tecnologia web de [Mozilla](http://www.mozilla.org), la iniciativa global de codi obert darrere d'aplicacions com el Firefox, i que té com a objectiu vetllar pel progrés i obertura del WWW per al benefici públic. Durant l'exposició, conduïda per Aza Raskin i Daniel Mills, es detallaran alguns dels projectes més recents en què treballa Mozilla Labs. En concret: * Weave: una iniciativa per a integrar serveis web tot permetent als usuaris compartir de forma segura la seva informació. * Prism: una aplicació que permet als usuaris separar les aplicacions web del propi navegador. * Ubiquity: un experiment per a connectar web i llengua. * Concept Series: amb què es vol provocar la reflexió, facilitar la discussió i inspirar futures direccions en el disseny i la usabilitat. La trobada pretén ser un fòrum obert, on tothom qui vulgui aportar-hi i discutir-hi allò en què treballa pugui, també, fer-ho. L'acte tindrà lloc de 10h a 13h a la [Sala d'Actes](http://www.fib.upc.edu/fib/serveis/sales/presentacions.html) de la Facultat d'Informàtica de Barcelona (UPC), gràcies a la col·laboració de [Softcatalà](http://www.softcatala.org), la [Càtedra de Programari Lliure de la UPC](http://cpl.upc.edu), i la mateixa facultat que acull l'esdeveniment. 

[![Mozilla Labs Barcelona](/imatges/mozillalabs-barcelona.jpg)](/imatges/mozillalabs-barcelona.pdf)
Softcatalà presenta la traducció al català del GIMP 2.6.0
2008-10-05 00:00:00

Softcatalà presenta la traducció al català de la versió 2.6.0 del [GIMP](http://www.gimp.org), el popular programa de codi lliure i multi-plataforma de retoc fotogràfic i composició artística professional. El GIMP és ideal per a fotògrafs, dissenyadors de web i en general per a qualsevol persona que vulgui editar o composar imatges digitals, ja que el GIMP permet treballar en tècniques avançades de disseny gràfic: canals, capes, màscares, eines de selecció intel·ligents i eines per fer correccions de nivells i corbes de color. La versió GIMP 2.6.0 aporta [novetats](http://gimp.org/release-notes/gimp-2.6.html) significatives respecte l'últim GIMP 2.4.7. En primer lloc hi forces millores en la interfície: el plafó principal d'eines ha canviat, ha deixat de tenir menús, per tal de convertir-se en una simple caixa d'eines. S'ha millorat les eines de selecció. En concret ara es permet la selecció de polígons, amb restricció d'angles i edició de segments. També s'ha millorat l'eina Pinzell. El nou GIMP ara permet configurar els paràmetres del pinzell de forma dinàmica en funció de diversos factors: l'opacitat, la duresa, la mida i el color es poden canviar depenent de la pressió i la velocitat amb què es mou el cursor, o bé si es vol també poden variar de forma aleatòria. D'aquesta manera el pinzell es converteix amb una eina capaç de fer efectes de gran complexitat. Però la gran novetat del GIMP 2.6 és la introducció de les operacions GEGL. Amb les operacions GEGL la qualitat de la imatge original no es perd mai. Tot i que es redueixi la mida de la imatge, o es filtri en sèpia, la informació dels píxels originals es conserva en tot moment. Finalment recordar que en el GIMP 2.6, com ja passava en el GIMP 2.4, la selecció de l'idioma en plataformes Windows s'integra amb la del sistema operatiu, això vol dir que per tenir el GIMP en català cal anar al Tauler de control - Opcions regionals i de llengua, i seleccionar el català a les pestanyes Opcions regionals i Avançats. Podeu baixar-vos el GIMP 2.6.0 en català del [rebost de programes de Softcatalà](http://www.softcatala.org/wiki/Rebost:Gimp). Podeu trobar més informació i tutorials del GIMP al [wiki de Softcatalà](http://www.softcatala.org/wiki/Gimp). Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>.
Jornades Tecnolliure - Linkat 2008 a Santa Coloma de Gramenet
2008-10-07 00:00:00

El proper dies 16, 17, 18 i 19 d'octubre es celebraran les Primeres Jornades Populars de Programari Lliure a Santa Coloma de Gramenet, organitzades conjuntament per l'IES Puig Castellar i l'IES Terra Roja, amb la col·laboració de nombroses entitats públiques i privades. Els objectius principals de les jornades són la divulgació del Programari Lliure com a eina de cohesió social, avançar en la democratització de les noves tecnologies i reforçar les bones pràctiques informàtiques. Per portar-ho a terme s'han organitzat al llarg de 4 dies, debats, xerrades, tallers, ... i s'ha preparat un espai especific amb 100 ordinadors connectats a la xarxa, amb Sistema Operatiu Linkat 2.0. Les activitats es poden agrupar en tres nivells: A. El primer, de caràcter més tècnic, està dirigit fonamentalment als alumnes dels cicles formatius d'informàtica i usuaris avançats. Alguns dels temes que es tractaran en aquesta secció són la organització de cooperatives de treballadors de la informàtica, sol·licitud de microcrèdits, nova economia empresarial, donar a conèixer projectes tecnològics de diferents empreses desenvolupats amb Programari Lliure, ... B. El segon, de caràcter multiusuari, està dirigit a la comunitat educativa (alumnes i professorat), amb l'objectiu principal de donar a conèixer eines per desenvolupar la tasca docent i alhora realitzar intercanvis d'experiències entre diferents centres educatius del nostre entorn. En aquest sentit, cal destacar l'organització d'unes jornades tècniques adreçades al professorat i la presentació dels cursos d'hivern de l'AEIC, entre altres activitats. C. El tercer, obert al públic en general, té com objectiu garantir l'autonomia dels usuaris finals d'informàtica respecte als diferents sistemes operatius existents. Es preveuen tallers de reparacions i instal·lacions d'ordinadors, tallers d'edició de vídeo i imatge digital, jocs, música, demostracions de programari lliure, .... Softcatalà participa el dissabte dia 18 d'octubre a l'IES Puig Castellar parlant de Programari lliure i llengües minoritàries. Per a més informació, veure pàgina oficial de la Tecnolliure: http://tecnolliure.xeill.net
Es presenta la traducció al català de l'OpenOffice.org 3.0
2008-10-30 00:00:00

L'OpenOffice.org 3.0 és el paquet ofimàtic lliure i gratuït més complet que existeix actualment. Té tot el que es pot esperar d'un paquet ofimàtic i, a més a més, en català. Hi podreu crear documents dinàmics, analitzar dades, dissenyar presentacions atractives i realitzar dibuixos espectaculars. L'OpenOffice.org 3.0 ha estat desenvolupat per la comunitat OpenOffice.org i es troba disponible per a sistemes Windows, GNU/Linux, Unix, Mac i Solaris. És el primer paquet ofimàtic que implementa l'estàndard OpenDocument Format, aprovat pel comitè internacional d'estàndards ISO/IEC. El format OpenDocument pot utilitzar-se amb qualsevol aplicació ofimàtica, sense por d'haver de dependre d'un proveïdor específic ni dels termes de llicència, amb la seguretat que els documents es podran llegir, editar i imprimir en un futur. El paquet ofimàtic incorpora un mòdul de base de dades (Base), per a complementar el processador de textos (Writer), el gestor de fulls de càlcul (Calc), el mòdul de presentacions (Impress) i l'eina de dibuix (Draw). Els usuaris, doncs, disposen de tots els recursos necessaris per a ser productius en un món modern. L'OpenOffice.org és lliure, això vol dir que ofereix la llibertat d'utilitzar, d'estudiar, de millorar i de compartir el programari. En la versió 3.0 incorpora moltes novetats, com el fet de disposar d'una versió nativa per a Mac, la possibilitat de llegir formats Open XML de Microsoft, i dotzenes d'altres novetats. El març de l'any passat Softcatalà va arribar a un acord amb la Generalitat de Catalunya per a finalitzar la documentació de la versió 3.0 al català. Aquest acord ha estat executat pel TERMCAT, que des del mes d'abril de 2008 està completant la traducció de la documentació. Teniu més informació a: * Projecte de catalanització: http://www.softcatala.org/wiki/OpenOffice.org * La pàgina de baixades: <http://www.softcatala.org/wiki/Rebost:OpenOffice.org> Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a http://www.softcatala.org.
Softcatalà presenta el seu nou lloc web
2008-11-09 16:11:18

L'organització de voluntaris Softcatalà presenta el seu nou lloc web després de més de sis anys amb un disseny inspirat en l'obra de l'arquitecte Gaudí. El passat 2 d'octubre va fer [10 anys de la presentació en públic de Softcatalà](/softcatal%C3%A0_celebra_el_seu_des%C3%A8_aniversari). Els aspectes col·laboratius han tingut molt de pes en el disseny del nou lloc web, que utilitza programari lliure com el [MediaWiki](http://www.mediawiki.org), el mateix que utilitza la [Viquipèdia](http://ca.wikipedia.org) com a gestor principal de continguts, i que permet l'edició col·laborativa de contingut. També s'utilitza el gestor de continguts lliure [Drupal](http://www.drupal.cat) per a les notícies i el sistema de fòrums lliure [phpBB](http://www.phpBB.cat). Aprofitant la migració al nou web, Softcatalà ha contribuït en l'actualització de la traducció al català d'aquests projectes. El nou disseny web, desenvolupat per la dissenyadora reusenca Anna Barberà, està basat en l'estètica de l'artista català Joan Miró. Segons dades del Google Analytics, en el que duem de 2008 Softcatalà ha tingut una mitjana mensual de 396.000 visitants únics, 930.000 visites i 3,5 milions de pàgines vistes, el que situa Softcatalà entre els llocs web més populars en llengua catalana. Softcatalà és una associació sense afany de lucre que treballa per a la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a http://www.softcatala.org.
Setmana Tecnològica Granollers 2008
2008-11-17 13:02:01

L’ última setmana de novembre tindrà lloc a la nostra ciutat, la quarta edició de la Setmana Tecnològica que organitza el Centre Tecnològic i Universitari de Granollers, i que pretén donar a conèixer algunes de les novetats tecnològiques o aquelles més usuals, que ens faciliten molts aspectes de la nostra vida diària, d’una manera divulgativa i propera. Per això, del 24 al 28 de novembre, el recinte de Roca Umbert, en general, i el Centre Tecnològic, en particular, viuran uns dies on es respirarà tecnologia. D’una banda, durant aquests dies es podrà assistir a tallers varis, des de retoc fotogràfic a muntar servidors web, poder penjar un àlbum fotogràfic a la xarxa o aprendre a fer anar els mòbils. També hi hauran xerrades sobre la nova generació d’internet 3.0, o el fenomen de les xarxes socials com facebook, que han marcat canvis en les formes relacionals de la societat d’avui. A més, durant aquests dies es podrà tenir un assessorament permanent en temes TIC, i poder avaluar quin grau de coneixement es té en diferents programes informàtics. Tampoc deixem de banda les tecnologies audiovisuals, realitzant diferents tallers de so i imatge, amb col·lectius que ja estan treballant a Roca Umbert Fàbrica de les Arts. Resumint, per poder-hi fer front als canvis constants de la nostra societat, creiem que la Setmana Tecnològica pot ser una bona eina per combatre l’escletxa digital existent encara en la ciutadania. Per això us oferim tot un seguit d'activitats gratuïtes que podeu trobar clicant http://www.ctug.cat/agenda_detail?idagendaitem=1000828 Centre Tecnològic i Universitari de Granollers c/ Mare de Déu de Montserrat, 36 Roca Umbert Tel 93 538 12 00 www.ctug.cat info@ctug.cat
Ponències a la Térmens Lan Party
2008-11-28 23:04:19

Els dies 12, 13, 14 de desembre a Térmens (a 15 km de Lleida) se celebra la [Térmens Lan Party](http://www.termenslanparty.com/). En aquesta cinquena edició apostem pel programari lliure, per això s'han organitzat tot una sèrie de ponències. 

  * Presentació d'Hispalinux. Ponent: Jorge Fuertes, President d'Hispalinux.
  * Programari de Gestió per a PIME: Bulmages. Ponent: Tomeu Borrás, Main Developer.
  * El que ens costen les Multinacionals. Ponent: Réne Mérou.
  * VOIP i Programari Lliure .Ponent: Ramon Martínez de morrotel.com
  * Grub Avanzado per a Linux i altres SOs. Ponent: Adrian15 de Super Grub Disk.
  * Cracking de Redes Wireless. Ponent: Pol Colell
  * DD-WRT i Xarxes Lliures. Ponents: rorito i knoppix de Guifi.net.
  * KDE EDU i KDE 4. Ponents: Aleix Pol (Kalgebra) i Albert Astals Cid (oKular).

A més a més, aquest any es col·labora amb la Marató de TV3 i part dels diners de les inscripcions es destinaran a aquesta Fundació per a l'estudi de les malalties mentals greus. Us hi esperem!
Softcatalà presenta la traducció al català del VirtualBox 2.1
2008-12-21 09:00:58

Softcatalà presenta la traducció al català de la versió 2.1 del VirtualBox, un programa que permet la virtualització de sistemes operatius. Per virtualització de sistema operatiu s'entén la instal·lació d'un sistema operatiu dins d'un altre emulant un maquinari virtual. Una de les principals novetats de la versió 2.1 és la inclusió per al suport 3D a les màquines virtualitzades mitjançant OpenGL. Tot i que encara és una funció experimental, el suport 3D permetrà millorar considerablement l'experiència de l'usuari amb programes que requerisquen aquesta característica i, fins i tot, la possibilitat de poder executar alguns jocs (que funcionen amb OpenGL, no amb Directx).  La resta de novetats es poden consultar a la [pàgina de canvis del projecte](http://www.virtualbox.org/wiki/Changelog). Caldria destacar també la migració total a Qt4, de forma que l'aspecte de la interfície gràfica s'integra perfectament amb KDE4 aconseguint un aspecte prou més modern. VirtualBox és multiplataforma, existeixen versions per a Windows, GNU/Linux i Mac OSX. En el cas de GNU/Linux es presenten paquets precompilats per a diferents distribucions a més de permetre afegir repositoris per a les distribucions basades en sistemes Debian. Existeixen dues versions del VirtualBox segons la seua llicència. L'única diferència notable entre ambdues versions és que la versió completament lliure no té suport per a usb. La versió completa (amb suport usb) és gratuïta per a ús personal. Per a entorns empresarials cal pagar una llicència o descarregar-se la versió lliure. Per a més informació i descàrrega en tots els sistemes operatius [visiteu el seu lloc web](http://www.virtualbox.org). Podeu baixar-vos el VirtualBox 2.1 en català (versió completa amb suport usb per a ús personal) al [rebost de programes de Softcatalà](http://www.softcatala.org/wiki/Rebost:VirtualBox). La traducció del VirtualBox és un dels [darrers projectes de Softcatalà](http://www.softcatala.org/wiki/Projectes/VirtualBox). Si voleu col·laborar, adreceu-vos a la llista de correu del projecte. Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a http://www.softcatala.org.
El Windows Live Messenger en català
2009-01-17 13:10:02

El programa de missatgeria instantània més utilitzat i conegut al món, Windows Live Messenger, va estrenar versió en català de forma oficial a finals de desembre. La demanda del català al Messenger és des de fa molt de temps una de les reclamacions més antigues que ara es veu feta una realitat gràcies a una multinacional informàtica que s'ha encarregat de catalanitzar el Messenger. Cal dir que a partir d'ara tot el paquet del Live Messenger vé en català tret del hotmail, l'únic que ara per ara no té cap traducció, com també el Live Messenger pel Mac. Fins a dia d'avui els usuaris s'havien de conformar amb versions no oficials en català, realitzades per ells mateixos. A partir d'ara ja no ho hauran de fer, els usuaris i usuàries de Windows poden fer servir tots, o pràcticament tots, els serveis del Windows Live en la seva llengua, en la nostra llengua (galeria fotogràfica, messenger, perfils, movie maker, writer,...). Per fer-ho, podeu descarregar-vos el messenger [des del rebost](http://www.softcatala.org/wiki/Rebost:Windows_Live) (també des de [Microsoft.cat](www.microsoft.cat)) o bé informar-vos anat a [Windows Live](www.windowslive.com).
Softcatalà presenta el programari en català més baixat durant el 2008
2009-01-20 10:18:28

Softcatalà recull mensualment les descàrregues amb més èxit del seu [Rebost de programari en català](http://www.softcatala.org/wiki/Categoria:Rebost) mitjançant el Top20 a la pàgina principal. Acabat el 2008 hem recollit totes les dades de l'any i us les presentem amb detall. Durant el 2008 s'han baixat 592.390 còpies de programes en català des del nostre lloc web. Els 20 programes amb més èxit han estat els següents (indiquem entre parèntesis el total de descàrregues): 1.- OpenOffice.org (143.087) 2.- Firefox (104.818) 3.- WinRAR (39.749) 4.- The Gimp (36.512) 5.- eMule (32.183) 6.- Paquet català per al Microsoft Office 2003 (26.291) 7.- Paquet d'interfície en català per al Windows XP (25.553) 8.- PDFCreator (16.822) 9.- Salt (16.447) 10.- Thunderbird (13.975) 11.- Paquet català per al Microsoft Office 2007 (10.761) 12.- MusicTime Deluxe (10.671) 13.- Avast! antivirus Home Edition (7.914) 14.- SeaMonkey (7.780) 15.- CDex (6.546) 16.- Paquet d'interfície en català per al Windows Vista (6.095) 17.- WordCorrect (5.146) 18.- Abiword (4.038) 19.- Sunbird (3.149) 20.- Ara (3.104) Podeu consultar el llistat sencer de descàrregues per al 2008, amb els enllaços als programes, a http://www.softcatala.org/wiki/Baixades2008 . Cal tenir en compte que la majoria dels programes que apareixen a la llista es poden aconseguir també als seus respectius llocs web, com els paquets de Microsoft o els productes de Mozilla (Firefox, Thunderbird...). A més, les desenes de milers d'usuaris de [Linux en català](http://www.softcatala.org/wiki/Categoria:Rebost_Sistemes·operatius_Linux) poden obtenir el programari en català directament de les seves distribucions. Dins dels canvis al lloc web de Softcatalà durant el desè aniversari de l'associació, s'ha procedit a una revisió i renovació exhaustiva del Rebost de programari en català, que actualment compta amb unes 150 fitxes i està en fase d'expansió. A partir d'aquests canvis qualsevol persona pot ajudar i proposar afegir-hi nous programes en català seguint unes [senzilles instruccions](http://www.softcatala.org/wiki/Wiki_de_Softcatalà:Rebost). Softcatalà és una associació sense afany de lucre que treballa per a la difusió de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a http://www.softcatala.org.
Publicació del KDE 4.2.0
2009-01-24 21:26:05

El proper dimarts dia 27 de gener de 2009 és la data escollida per a l'alliberament de la propera versió estable de l'escriptori KDE, la 4.2.0. Ara fa un any, l'alliberament de la primera versió de la sèrie KDE4, la 4.0, ja va suposar una tasca important de modernització l'escriptori i de reescriptura de bona part del codi, a la vista de l'experiència acumulada en els [més de dotze anys d'història](http://kde.org/history/) del KDE. El resultat fou un escriptori [modern, flexible i tecnològicament avançat](http://www.kde.org/announcements/4.1/index-ca.php), però que era encara incomplet en algunes àrees. Tot aquest procés s'ha anat fent en el darrers 12 mesos, i que s'anirà polint al llarg dels propers mesos amb les aportacions que vagin fent els usuaris que el vagin adoptant.  Paral·lelament al desenvolupament de la versió 4.2 a nivell mundial, l'equip de traducció del [KDE al català](http://cat.kde.org/) ha continuat la tasca de traducció per tal de poder disposar de la versió catalana del KDE4 des del primer dia del seu llançament, esforç que ha donat com a resultat l'assoliment d'un alt percentatge de la traducció en totes les parts del KDE4 que es publiquen el dia 27 (unes 92.700 cadenes o frases). Per tal de celebrar públicament aquests acompliments, s'han organitzat diversos esdeveniments a múltiples llocs del món, entre els quals hi ha Barcelona. De moment hi ha previst un sopar, però la festa es pot ampliar amb altres esdeveniments. El sopar és obert a tothom, de manera que si sou simpatitzants i/o usuaris del KDE, esteu convidats a unir-vos-hi encara que no hàgiu traduït mai l'escriptori (qui sap?, potser és una manera de començar a implicar-vos-hi :-). [Més informació a la web de l'escriptori KDE en català](http://cat.kde.org/index.php/KDE4.2_ReleaseParty). Si teniu intenció d'assistir-hi, si us plau envieu un correu a l'Albert Astals (aacid (arrova) kde (punt) org)
Obre MusicaLliure.cat. L'espectacle continua!
2009-02-16 23:56:18

Barcelona, 15 de febrer de 2008 \-- Els responsables de [MusicaLliure.net](http://www.musicalliure.cat) han anunciat que el portal torna a estar a ple funcionament i que els grups ja poden aportar noves cançons al portal, que ha canviat el seu nom per MusicaLliure.cat. MusicaLliure.net va deixar d'acceptar noves cançons fa un temps perquè l'aplicació amb què funcionava no podia fer front a totes les peticions d'autors que demanaven aparèixer al catàleg, segons han explicat els responsables del portal que permet descarregar música en català sota llicències de copyright flexible. Durant aquest temps, s'ha desenvolupat una nova aplicació que permetrà als grups de música ser més visibles, perquè està millor preparada per interactuar amb els cercadors d'Internet; inclourà fotografies del grup i més informació addicional que la versió predecessora i permetrà als grups aportar versions en formats lliures de les seves cançons.  Els programadors de MusicaLliure.net, ara MusicaLliure.cat, han informat que tenen la intenció d'introduir noves millores en un futur proper i que l'adreça d'accés a la web ha canviat a http://musicalliure.cat; no obstant, l'antiga http://musicalliure.net segueix estant operativa. MusicaLliure.net és una pàgina web de promoció de la música en català que permet als seus visitants baixar cançons de manera legal, gratuïta i sense necessitat de complimentar cap registre.